b'\n_START_ARTICLE_\nTikrosios krevet\xc4\x97s\n_START_SECTION_\nNaudojimas maistui\n_START_PARAGRAPH_\nKrevet\xc4\x97s yra labai svarbus maisto produktas. Kasmet sugaunama ~3,5 mln. ton\xc5\xb3 kreve\xc4\x8di\xc5\xb3. Jos taip pat da\xc5\xbenai patenka \xc4\xaf \xc5\xbeuv\xc5\xb3 tinklus. Daug kur \xc4\xafrengiamos kreve\xc4\x8di\xc5\xb3 fermos, kur krevet\xc4\x97s specialiai veisiamos maistui. Tai gausus kalcio, jodo, proteino \xc5\xa1altinis, ta\xc4\x8diau turi nedaug maistin\xc4\x97s energijos._NEWLINE_Pardavimui paruo\xc5\xa1tos krevet\xc4\x97s pagal paruo\xc5\xa1imo b\xc5\xabd\xc4\x85 skirstomos \xc4\xaf kelias kategorijas: su galva ir su kiautu (HOSO, nuo ang. head on shell on), su kiautu (SO), su nulupta uodega (PTO, peeled tail on), nuluptos bet su paliktu traktu (PUD, peeled undeveined), su palikta \xe2\x80\x9edrugelio uodega\xe2\x80\x9c (\xe2\x80\x9epeleku\xe2\x80\x9c, BTTY-TO). Kartais \xc5\xa1i\xc5\xb3 sutrumpinim\xc5\xb3 priekyje papildomai ra\xc5\xa1oma F raid\xc4\x97, rodanti, kad krevet\xc4\x97s u\xc5\xbeaugintos kreve\xc4\x8di\xc5\xb3 \xc5\xabkyje (nuo ang. Farm). Krevet\xc4\x97s pakuojamos kartu pagal dyd\xc4\xaf; dydis matuojamas vienetais kilograme arba vienetais svare. Pavyzd\xc5\xbeiui, 30/40 pcs/kg._NEWLINE_Krevet\xc4\x97s maistui paruo\xc5\xa1iamos pa\xc5\xa1alinant galv\xc4\x85, kiaut\xc4\x85, vir\xc5\xa1kinimo trakt\xc4\x85 ir uodeg\xc4\x85. Pardavimui skirtoms krevet\xc4\x97ms uodega da\xc5\xbenai paliekama d\xc4\x97l geresn\xc4\x97s prekin\xc4\x97s i\xc5\xa1vaizdos. Da\xc5\xbeniausi paruo\xc5\xa1imo b\xc5\xabdai yra virimas, kepimas, skrudinimas, kepimas ant groteli\xc5\xb3._NEWLINE_Krevet\xc4\x97s u\xc5\xbeima svarbi\xc4\x85 viet\xc4\x85 Ryt\xc5\xb3 Azijos, Vidur\xc5\xbeemio \xc5\xa1ali\xc5\xb3 ir kit\xc5\xb3 \xc5\xa1ali\xc5\xb3 nacionalin\xc4\x97se virtuv\xc4\x97se. Jos valgomos su \xc4\xafvairiais garnyrais, da\xc5\xbenai\xc2\xa0\xe2\x80\x93 ry\xc5\xbeiais. Europoje \xc5\xa1ie v\xc4\x97\xc5\xbeiagyviai yra svarbi ispani\xc5\xa1kos paeljos, itali\xc5\xa1ko cacciucco, portugali\xc5\xa1ko caldeirada ir kit\xc5\xb3 patiekal\xc5\xb3 sud\xc4\x97tin\xc4\x97 dalis. Azijoje krevet\xc4\x97s labai da\xc5\xbenai naudojamos \xc4\xafvairiuose kario tro\xc5\xa1kiniuose.\n_START_SECTION_\nFosilijos\n_START_PARAGRAPH_\nIki dabar rastos tik 57 i\xc5\xa1nykusi\xc5\xb3 kreve\xc4\x8di\xc5\xb3 r\xc5\xab\xc5\xa1i\xc5\xb3 fosilijos. Ankstyviausios j\xc5\xb3 yra i\xc5\xa1 ankstyvojo Juros bei Kreidos period\xc5\xb3 ir nepriskiriamos nei vienai dabartinei kreve\xc4\x8di\xc5\xb3 \xc5\xa1eimai.\n_START_SECTION_\nAkvariumai\n_START_PARAGRAPH_\nKai kurias kreve\xc4\x8di\xc5\xb3 r\xc5\xab\xc5\xa1is yra populiaru laikyti nam\xc5\xb3 akvariumuose. Kai kurios laikomos tik d\xc4\x97l gro\xc5\xbeio, kitos\xc2\xa0\xe2\x80\x93 ir d\xc4\x97l naudos akvariumo ekosistemai (\xc5\xa1alina dumblius, atliekas)._NEWLINE_I\xc5\xa1 g\xc4\x97lavandeni\xc5\xb3 kreve\xc4\x8di\xc5\xb3, da\xc5\xbeniausiai laikomos bambukin\xc4\x97s krevet\xc4\x97s (gentis Atyopsis), vy\xc5\xa1nin\xc4\x97 krevet\xc4\x97 (Neocaridina heteropoda), stiklin\xc4\x97s krevet\xc4\x97s (gentis Palaemonetes) ir japoni\xc5\xa1koji pelki\xc5\xb3 krevet\xc4\x97 (Caridina multidentata). Pastar\xc4\x85j\xc4\x85 pirmasis akvariume auginti prad\xc4\x97jo \xc5\xbeymus japon\xc5\xb3 akvariumistas Takashi Amano._NEWLINE_Labiausiai j\xc5\xabriniuose akvariumuose paplitusios krevet\xc4\x97s yra krevet\xc4\x97 sanitaras Lysmata amboinensis bei koraliniuose rifuose gyvenantys arlekinai (gentis Hymenocera).'